Lucília do Carmo

Lucília Nunes de Ascensão ( Portalegre, 1919ko azaroaren 4a - Lisboa, 1998ko azaroaren 19a ) portugaldar fado abeslari ospetsua izan zen, Carlos do Carmoren ama .

 Biografia 
Lucília do Carmo Portalegren jaio zen, 1919ko azaroaren 4an. 

Bost urte zituela, bere familiarekin batera, Lisboara joan zen bizitzera.

Bere debuta fado abeslari gisa Retiro da Severan egin zuen, 1936an, 17 urte besterik ez zituela, Alfama, Bairro Alto eta Mourariako fado etxe tipikoenetako jabeen eta enpresaburuen aurrean. Publikoaren arreta bereganatu zuen eta aitorpena azkar etorri zitzaion.

Handik gutxira Emissora Nacional, Rádio Graça eta Rádio Luso kateetako fado saioetan parte hartu zuen, eta irratiak ere lagundu zuen bere ospea handitzen.

Alfredo de Almeidarekin ezkondu zen, eta 1939an bere seme Carlos do Carmo jaio zen. Hau ere fadista ezaguna bihurtu zen amaren eraginez.

Ondoren, bost urtez erretiratu zen Lisboako kultur zirkuluetatik, eta Brasilen eta Mozambiken ibili zen abesten. Besteak beste, Lourenço Marqueseko Casino da Costan aritu zen. 

1947an, Bigarren Mundu Gerra amaitu eta bi urtera, Lucília do Carmo eta Alfredo de Almeidak fado etxe bat ireki zuten, Adega da Lucília izenekoa. Gero izena aldatu zioten, O Faia deituz. Fado etxea Bairro Alton zegoen, Rua da Barroca erdian, eta Lucília zen abeslari nagusia. Belaunaldi ezberdinetako fado abeslariek abestu zuten bertan, besteak beste, Alfredo Marceneiro, Tristão da Silva, Carlos Ramos edo Camanék.

Hainbat abesti arrakastatsu grabatu zituen, adibidez: Lá vai a Rosa Maria, Leio em teus olhos, Foi na Travessa da Palha, Maria Madalena, Não gosto de ti, Preciso de te ver, Senhora da Saúde, Olhos garotos, Antigamente, Tia Dolores, Loucura, eta Zé Maria.

1980ko hamarkadan bizitza artistikotik erretiratu zen. 

Lisboan zendu zen 1998an.

 Diskografia 
Bere diskografiaren artean hauek aurkitzen dira:

 1958 - Olhos garotos, editora Decca
 1960 - Lucília do Carmo acompanhada à viola e guitarra por Jaime Santos e Martinho d'Assunção, editora Decca
 1978 - Lucília do Carmo, editora Trova
 1978 - Uma voz de sempre, editora Decca
 1990 - O melhor de Lúcilia do Carmo, editora EMI

 Erreferentziak 

 Kanpo estekak 

 Lucília do Carmoren biografia
 Lucília do Carmoren biografia
Kategoria:1998ko heriotzak
Kategoria:1919ko jaiotzak
Kategoria:Fado abeslariak
Kategoria:Portugaldarrak
Kategoria:Portugalgo abeslariak